Asia C‑47/13

Martin Grund

vastaan

Landesamt für Landwirtschaft, Umwelt und ländliche Räume des Landes Schleswig-Holstein

(Bundesverwaltungsgerichtin esittämä ennakkoratkaisupyyntö)

”Ennakkoratkaisupyyntö — Yhteinen maatalouspolitiikka — Suoria tukijärjestelmiä koskevat yhteiset säännöt — Tilatukijärjestelmä — Käsite ”pysyvä laidun” — Maa-alue, jota käytetään heinäkasvien tai muiden nurmirehukasvien kasvattamiseen ja joka ei ole vähintään viiteen vuoteen kuulunut tilan viljelykiertojärjestelmään — Maa-alue, joka on tänä aikana kynnetty ja jolle on tänä aikana kylvetty muuta nurmirehukasvia kuin kyseisellä maa-alueella aikaisemmin kasvatettua nurmirehukasvia”

Tiivistelmä – Unionin tuomioistuimen tuomio (toinen jaosto) 2.10.2014

Maatalous — Yhteinen maatalouspolitiikka — Suorat tukijärjestelmät — Yhteiset säännöt — Tilatukijärjestelmä — Pysyvä laidun — Käsite — Maatalousmaa, jota käytetään nykyhetkellä ja jota on käytetty vähintään viisi vuotta heinäkasvien tai muiden nurmirehukasvien kasvattamiseen — Maa-alueen, joka on kynnetty ja jolle on kylvetty eri nurmirehukasvilajiketta, kuuluminen kyseisen käsitteen piiriin — Se, että samalla alueella siirrytään tietyntyyppisestä laitumesta toisentyyppiseen laitumeen, ei kuulu viljelykierron piiriin

(Neuvoston asetuksen N:o 73/2009 johdanto-osan seitsemäs perustelukappale; komission asetuksen N:o 1120/2009 2 artiklan c alakohta)

Yhteisen maatalouspolitiikan suoria tukijärjestelmiä koskevista yhteisistä säännöistä ja tietyistä viljelijöiden tukijärjestelmistä annetun asetuksen N:o 73/2009 III osastossa säädetyn tilatukijärjestelmän täytäntöönpanoa koskevista yksityiskohtaisista säännöistä annetun asetuksen N:o 1120/2009 2 artiklan c alakohdassa annettua pysyvän laitumen määritelmää on tulkittava siten, että se kattaa maatalousmaan, jota käytetään nykyhetkellä ja jota on käytetty vähintään viisi vuotta heinäkasvien tai muiden nurmirehukasvien kasvattamiseen, vaikka kyseinen maa-alue on tänä aikana kynnetty ja sille on tänä aikana kylvetty muuta nurmirehukasvilajiketta kuin sillä aikaisemmin kasvatettua nurmirehukasvilajiketta.

Kyseisessä määritelmässä ei nimittäin yhtäältä mainita lainkaan sitä, että se, että maa-alue on kynnetty ja sille on kylvetty muuta nurmirehukasvilajiketta kuin sillä aikaisemmin kasvatettua nurmirehukasvilajiketta, sulkee yksin pois luokittelun pysyväksi laitumeksi. Kyseisessä määritelmässä ei tehdä myöskään eroa heinäkasvien ja tiettyjen nurmirehukasvien välillä, joten kaikki heinäkasvit ja kaikki muut nurmirehukasvit kuuluvat yhteen ja samaan ryhmään, joka ei puolestaan jakaudu alaryhmiin. Kaikkia nurmirehukasvilajikkeita pidetään samanarvoisina kyseisen säännöksen kannalta, ja tietyn nurmirehukasvilajikkeen, jota kasvatetaan kyseisellä maa-alueella, valinnalla ei ole sellaisenaan mitään vaikutusta kyseisen maa-alueen luokitteluun pysyväksi laitumeksi.

Toisaalta asetuksen N:o 73/2009 johdanto-osan seitsemännessä perustelukappaleessa vahvistetulla pysyvien laidunten säilyttämistä koskevalla tavoitteella pyritään myös osoittamaan, että sitä, että samalla alueella siirrytään tietyntyyppisestä laitumesta toisentyyppiseen laitumeen, ei voida pitää asetuksen N:o 1120/2009 2 artiklan c alakohdassa tarkoitettuna viljelykiertona, joka sulkee pois luokittelun kyseisessä artiklassa tarkoitetuksi pysyväksi laitumeksi.

(ks. 32, 33, 36 ja 40 kohta sekä tuomiolauselma)